המכללה לחינוך גופני ולספורט ע"ש זינמן במכון וינגייט

המלצות לתכנית פעילות גופנית קבוצתית לתשושי נפש במסגרת מרכז יום

סלעית אקסלרד, אסתר ארגוב וד"ר יעל נץ

מורות:
רותי אגמון
שירלי בלטאנו

צופים:
זהבה ירום
נמרוד פרידמן

		תשרי תשס"ו					אוקטובר 2005

המלצות לתכנית פעילות גופנית קבוצתית לתשושי נפש במסגרת מרכז יום
הקדמה
התכנית המוצעת היא תוצאה של פרויקט מחקרי בן חצי שנה, שנערך על ידי אש"ל, האגודה לתכנון ולפיתוח שירותים למען הזקן בישראל והמכללה לחינוך גופני ולספורט ע"ש זינמן במכון וינגייט, במרכז היום לקשישים עם בעיות זיכרון ע"ש בקר בחדרה.
הממצאים העיקריים מפרויקט זה הם כי ניתן לשפר את יכולתם הגופנית (בעיקר שיווי משקל וכוח רגליים) של קשישים תשושי נפש, באמצעות פעילות גופנית קבוצתית, דו או תלת שבועית, במרכז היום. כדי לשפר את היכולת הגופנית על הפעילות להיות אינטנסיבית דיה, ולכלול בנוסף לתרגילים בישיבה גם תרגילי קימה וישיבה, תרגילי עמידה ותרגילי הליכה בחדר תוך שינוי כיוון. כמו כן, הפעילות הגופנית נמצאה מעוררת, מהנה, ומעודדת לשיתוף פעולה מצד תשושי נפש רבים.   
תדירות
התדירות הרצויה היא של 3 פעמים בשבוע, למשך 45 דקות.   
המקום 
כדי להבטיח פעילות גופנית יעילה ובטוחה, יש לקיימה בחדר גדול מספיק (לפחות 5*7 מ' – יחסית לכמות המשתתפים). כמו כן יש להשתמש בכיסאות סטנדרטיים יציבים עם מסעדים. כדי למנוע צפיפות מיותרת על המשתתפים לשבת בכיסאותיהם, במרחק של זרוע לפחות בין אחד לשני.
המשתתפים
ניתן לעבוד בקבוצות של 15-10 משתתפים בהתאם לתנאי המקום. ניתן לשלב בפעילות גם אנשים הרתוקים לכיסאות גלגלים, תוך התאמת הדרישות. במידה ולמרכז היום מגיעים אנשים רבים המוגבלים בתנועותיהם, רצוי לשלבם בקבוצה נפרדת.
יש להתעדכן במגבלות הרפואיות של כל אחד מהמשתתפים טרם התחלת הפעילות, ובאופן שוטף. המפעילים
המלצתנו היא שהפעילות הגופנית תודרך על ידי אנשי מקצוע, כלומר מורים לחינוך גופני אשר הוכשרו לעבוד עם אנשים קשישים. להמלצה זו שתי סיבות: 1) לאנשי המקצוע יש את הכלים המקצועיים הטובים ביותר להביא לשיפור ביכולתם הגופנית של הקשישים; 2) יש יתרון בכך ששיעורי הפעילות הגופנית יינתנו על ידי אנשים שאינם חלק מהצוות במרכז היום ואינם חשופים לשגרת המקום.
עם זאת, קיימת חשיבות עליונה לנוכחות של איש צוות אחד לפחות במהלך השיעורים. איש צוות זה, המעורה בשגרת מרכז היום, עוזר בשמירה על בטחון המשתתפים וכן מסייע בהפעלתם. 
 המלצות למורה:
דגשי גישה והתנהגות
•	להכיר את המשתתפים, על יכולותיהם ומגבלותיהם ולהתייחס אליהם בכבוד.
•	ליצור סביבה נקייה מגירויים ומהסחות דעת. להקפיד שדלת החדר תהיה סגורה, ולמנוע כניסה ויציאה של מטופלים ואנשי צוות במהלך הפעילות.
•	יש לארגן את החדר והציוד לפני תחילת השיעור. להיות פנויים למשתתפים כאשר הם מגיעים לפעילות ולקבלם בשמחה.
•	לא להיכנס לעימותים/ויכוחים עם המשתתפים. ניתן למנוע עימותים על ידי הכרת "נקודות התורפה" של המשתתפים והימנעות מהן, על ידי החלקת קונפליקטים, להתייחס לנושא ולהעביר נושא, או על ידי הסחת דעת המשתתף מהעימות.
•	לא לקחת ללב תגובות או התנהגויות של המשתתפים. 
•	לא להתעכב אם משהו לא מצליח, להמשיך לתרגיל הבא בתכנית. 
דגשים ספציפיים לעמדת המורה
•	על המורה להיות מודע לשפת הגוף שלו – לשדר ביטחון, פתיחות, נינוחות, קבלה, עידוד ושמחת חיים.
•	לכוון ולא לשאול שאלות. לסיים משפטים בסימן קריאה ולא בשאלה (דוגמה לניסוח לקוי: אתה יכול להרים את הרגל? דוגמה לניסוח טוב: תרים בבקשה את הרגל).
•	לתת הוראות קצרות, ברורות והחלטיות (דוגמה לניסוח טוב: גע עם כף היד בברך. דוגמה לניסוח לקוי: קח את כף היד והעבר אותה בתנועה אחת כך שתיגע בברך). רצוי לתכנן מראש את ההוראה, כדי להימנע, ככל האפשר, מהסברים ומתיאורים ארוכים ומסובכים.
•	להרבות ביצירת קשר עין. לנסות וליצור קשר עין גם עם משתתפים המשפילים את מבטם. אם יש צורך, כדאי לרדת לגובה העיניים ולצוד את מבטם של הנמנעים. 
•	להשתמש במגע להכוונה ולהתחלת תנועה (משתתפים פאסיביים עשויים לפעול לאחר שהמפעיל יתחיל עבורם את התנועה).
•	להתייחס אישית למשתתפים ולהרבות בחיזוקים. ליזום פנייה אישית לממעטים להשתתף ולעודדם לקחת חלק בשיעור, עם זאת, אין להכריח להשתתף (ראה סעיף הימנעות מעימותים).
•	להרבות בהדגמה ובדימויים (למשל: לסובב את הטבעת כמו הגה). להקפיד על אחידות בין ההדגמה להסבר (לא להדגים דבר אחד ולהסביר דבר אחר). 
•	לגוון את השימוש בקול. גיוון בקול עשוי לעורר את המשתתפים כשם שקול מונוטוני עשוי לעודד תנומה.
מודל
דגשים בתכנון הפעילות
•	רצוי להתחיל את הפעילות עם משהו קבוע, שמכניס את המשתתפים לאווירת השיעור.
•	כל שיעור צריך לכלול: 
o	תרגילים לשיפור טווחי תנועה של גפיים עליונות, גפיים תחתונות וגו בשלושת המישורים
o	תרגילים לשיפור כוח (ידיים ורגליים) 
o	תרגילי קואורדינציה (מגע באיברים שונים, חציית קו אמצע) 
o	קימה, עמידה והליכה 
o	שווי משקל
o	כמו כן ניתן לשלב משחקים שונים, שעשועים ופעילות קבוצתית-חברתית.
•	לשלב תרגילים המבטאים תפקודים יומיים, כמו functional reach.
•	להקפיד על עמדות מוצא ברורות (ישיבה, עמידה בפיסוק וכו'). להמעיט בעמדות מוצא הדורשות הסברים רבים (למשל: לעמוד בפסיעה כאשר רגל ימין לפנים, יד שמאל מונחת על הברך הקדמית הכפופה ויד שמאל מעל הראש) ושקשה לחזור אליהן. רצוי לתת מגוון תרגילים באותה עמדת מוצא.
•	להרבות בפעילות של כל הקבוצה ולהמעיט בפעילות יחידנית בה חלק מהמשתתפים "הולכים לאיבוד". דוגמאות: 1) מצב בו המורה מחלק כדור, אישית, לכל משתתף, משאיר את האחרים חסרי מעש. יש להעדיף דרכים אחרות לחלוקת הציוד, כמו: הנחת הציוד מראש ליד הכיסאות, העברת המכשירים ממשתתף למשתתף וכו'; 2) משחקים כמו קליעה למטרה בהם פועל רק משתתף אחד. ניתן להתאים את המשחק להשתתפות רבה יותר (למשל: הצבת מספר מטרות לקליעה). 
•	לגוון בתרגילים במהלך השיעור. חזרות רבות מדי על אותו תרגיל עשויות לגרום לחלק מהמשתתפים להפסיק ולפעול. עם זאת, יש להימנע ממעברים חדים מדי ומעמדות מוצא רבות מדי.
•	בהנחה ומפעילים את שני צידי הגוף באופן שווה, אין צורך להקפיד באיזה צד מתחילים (למשל: לבצע קודם ברגל ימין ואחר כך ברגל שמאל), אלא אם כן זהו תרגיל המיועד לעבודה קואורדינטיבית.
מכשירים
•	כעיקרון ניתן להשתמש כמעט בכל חפץ לעידוד התנועה במהלך השיעור, כמו: 
o	כדורים מסוגים וגדלים שונים 
o	טבעות גומי 
o	חישוקים 
o	בלונים 
o	מקלות קצרים/ארוכים 
o	גומיות כושר 
o	מטפחות דקות 
o	קנקלים ריקים/קנקלים מלאים בחול 
o	גלילי קרטון 
o	סרטי בד 
o	גרביים ממולאים 
o	עיתונים. 
•	להשתדל להשתמש בשיעור רק בסוג מכשיר אחד או שניים, כדי למצות את העבודה עם המכשיר ולהמעיט במעברים.
•	יש להשתמש במכשירים בהתאם לתנאי המקום (למשל: להעדיף מכשירים קטנים בחדר קטן וצפוף).
•	השימוש במכשירים מוסיף מגוון ועניין ויש להשתמש במכשיר ככלי עזר להשגת המטרה התנועתית של השיעור. כלומר, להשתמש בתכונות החפץ כדי לשפר את יכולותיו הגופניות של המשתתף (למשל: גלגול כדור ברגל, על הרצפה, רחוק ככל האפשר, לשיפור טווח התנועה). 
•	כאשר יש מכשיר הדורש הסברים רבים (למשל גומיית כושר), רצוי להעמיד את התועלת שבשימוש בו אל מול בזבוז הזמן הצפוי ולתכנן את ההנחיות בקפידה.
•	מכשירים גדולים (כגון, כדור פיזיו, מצנח, וסדין) מהווים בסיס מצוין לפעילות קבוצתי-חברתית מהנה.
•	בטיחות: 
o	להקפיד ולהשתמש בציוד בצורה בטוחה 
o	להקפיד על משטח נקי ממכשולים
o	כסאות יציבים
o	להנחות את המשתתפים לא לאסוף ציוד שנפל על הרצפה. האיסוף ייעשה על ידי המורה ואיש הצוות המלווה
o	לשמור על קשר עין עם כולם
מוזיקה
למוזיקה יתרונות רבים בהפעלת תשושי נפש. בשימוש בה מומלץ לשמור על העקרונות הבאים:
•	רצוי להשתמש במוזיקה כמכתיבת קצב בקטעים רלוונטיים בשיעור, ולא בכולו. כדאי להימנע משימוש במוזיקת רקע שאינה קשורה לנעשה בשיעור (ראה מניעת הסחות דעת).
•	כדאי להרבות בשילוב של מוזיקה עם תנועה, אך להימנע מתנועות רבות ומהירות מדי.
•	להרבות בתרגילי קצב ומקצב.
•	ניתן ליצור בשילוב עם המוזיקה קטע תנועתי קבוע ההולך ומתפתח. קטע זה יכול להוות פתיחה קבועה לשיעור (ראה דגשים בתכנון הפעילות).
הפעילות
בהמשך מופיעה דוגמה למבנה של שיעור לפי חלקים. רצוי שכל שיעור יהיה מורכב מחלקים אלה. בדוגמאות לפעילות בחלקי השיעור השונים אנו מביאים מגוון רעיונות לשימוש במכשירי עזר. אין הכוונה להשתמש בכל הדוגמאות באותו השיעור, אלא הן מהוות טעימה ממגוון האפשרויות הקיים. השימוש הנכון בדוגמאות נתון לשיקולו של המורה בעיתוי הנכון ובמצבי הארגון המשתנים במהלך השיעור.

חלק שיעור	פעילות	דוגמאות ודגשים	זמן	
פתיחה	בישיבה: שיר תנועתי בקצב מתפתח (מתחיל לאט ומתגבר בהמשך), או יצירת "מחרוזת תנועתית" בישיבה לצלילי מוזיקה קצבית.	לצלילי "קום בחור עצל": יד על ברך (קום בחור), יד שנייה על ברך שנייה (עצל), יד על כתף נגדית, יד שנייה על כתף שנייה (וצא לעבודה)*2, יד למעלה (קום), יד שנייה למעלה (קום), יד על ברך, יד שנייה על ברך שנייה (וצא לעבודה) וכן הלאה.	3 דקות	
תרגילים לשיפור טווחי התנועה של פלג הגוף עליון	בישיבה: הנעת ראש, כתפיים, מרפקים, מפרקי כף היד 

גו	שימוש בכדורי ספוג בגודל בינוני:
•	הנחת הכדור על הכתף תוך הצמדת הראש אליו
•	גלגול הכדור בין שתי כפות הידיים 
•	יד אחת פשוטה הצידה, היד השנייה מגלגלת את הכדור עליה עד לכף היד
•	אחיזת הכדור בשתי ידיים, שמירה על מרפקים ישרים ויצירת מעגלים גדולים במישור האופקי 
•	ידיים אוחזות בכדור ופשוטות לפנים תוך כפיפה בירך (מישור חצי)
•	ידיים אוחזות בכדור ופשוטות לפנים תוך כפיפה צידית במותן (מישור חזיתי)	5-3 דקות	
תרגילים לשיפור הכוח של פלג הגוף עליון	בישיבה: שימוש במכשירי עזר להפעלת כוח ידיים	עם טבעות גומי: 
•	מתיחה ודחיסה של הטבעת בין שתי כפות הידיים בכיוונים שונים
•	שני משתתפים אוחזים בטבעת אחת ומושכים אותה, כל אחד, לכיוונו	5-3 דקות	
תרגילי קואורדינציה
ומוטוריקה עדינה	בישיבה: 
תרגילים הכוללים חציית קו אמצע ומגע באיברים שונים
הפעלת אצבעות הידיים	•	תרגיל קצבי הכולל מגע באיברים שונים תוך קריאת שמם בסדר ובקצב קבועים, למשל: יד ימין נוגעת בברך ימין, ברך שמאל, כתף שמאל, ראש...
•	הפגשת האגודל עם האצבעות האחרות
עם עיתונים:
•	קריעה של עיתון כאשר כל פעם הוא מוחזק בין אצבעות אחרות של כף היד
•	איסוף גזירי העיתון וגלגולם לכדור בין כפות הידיים	 5-3 דקות	
תרגילים לשיפור טווחי התנועה של פלג הגוף התחתון	הגדלת התנועה של מפרקי הירך, הברך והקרסול בישיבה ובעמידה	ללא ציוד: 
•	הרמת ברך גבוה לחזה והורדתה 
•	כאשר הברך מורמת יצירת תנועה מעגלית במפרק הירך
עם חישוקים: 
•	בישיבה: הנעת כף הרגל מסביב לחישוק. הנעת שתי כפות הרגליים על החישוק, בו זמנית, במעגלים בכיוונים מנוגדים	5-3 דקות	
תרגילים לשיפור שיווי משקל וכוח רגליים	בישיבה

תרגילי קימה 

עמידה 

הליכה
	•	החזקת קנקל ריק/מלא בין הברכיים והרמתן לחזה
•	החזקת הקנקל בין הקרסוליים תוך פשיטה וכפיפה בברכיים 
•	קימה וישיבה 10-5 פעמים רצופות, כאשר הנפת מכשיר העזר מהווה טריגר לקימה. ניתן להכניס עניין על ידי ספירה משותפת של הקימות.
•	תרגילי שיווי משקל בעמידה מאחורי הכסא הכוללים: הקטנת בסיס (עמידה על רגל אחת, יציאה מהבסיס וחזרה אליו, הרמה והורדה של מרכז הכובד 
•	הליכה במקום בקצבים ובמקצבים שונים	20-15 דקות	
משחק חברתי	שימוש במכשירי העזר ליצירת עניין ושעשוע קבוצתי	•	בעמידה במעגל טורי, פנים של משתתף אחד מפנים לגבו של השני, כל משתתף מגלגל כדור זיזים על גבו של חברו
•	העברת טבעות גומי מיד ליד באופנים שונים (מעל הראש, מהצד וכו')
•	משחקי כדור שונים		
סיום	בישיבה, קטע קבוע, רגוע, המביא לסיום השיעור	שאיפה עמוקה ונשיפת האוויר, מתיחת הגוף למעלה ושחרור.
קטע תנועתי רגוע וקבוע.	3-2 דקות